P6_TA(2005)0361

Πετρέλαιο

Ψήφισμα του Ευρωπαϊκού Κοινοβουλίου σχετικά με την εξάρτηση από το πετρέλαιο

Το Ευρωπαϊκό Κοινοβούλιο,

- έχοντας υπόψη το άρθρο 103, παράγραφος 4, του Κανονισμού του,

1. σημειώνει με ανησυχία την πρόσφατη συνεχή αύξηση της τιμής του πετρελαίου και τις επιπτώσεις της στην ανταγωνιστικότητα των επιχειρήσεων και στη γενική οικονομική ευεξία του πληθυσμού και τονίζει ότι αυτή η αύξηση επηρεάζει αρνητικά τα επίπεδα οικονομικής μεγέθυνσης, παρεμποδίζοντας με αυτόν τον τρόπο την επίτευξη των στόχων της Λισαβόνας·

2. θεωρεί ότι η εξάρτηση της Ευρώπης από το πετρέλαιο και τις εισαγωγές πετρελαίου αποτελεί πηγή σημαντικής ανησυχίας και πιστεύει ότι, προκειμένου να εξασφαλίζεται ο εφοδιασμός σε ενέργεια, η Ευρώπη πρέπει να διαφοροποιήσει τις πηγές ενέργειας και την προέλευση του εφοδιασμού και να ενισχύσει τη στρατηγική της για την προώθηση μέτρων διατήρησης της ενέργειας και αποκεντρωμένων ανανεώσιμων πηγών ενέργειας·

3. ζητεί μια εκτεταμένη και συνεπή συνολική στρατηγική για την προώθηση της εξοικονόμησης και της αποτελεσματικότητας της ενέργειας, καθώς και της χρήσης εναλλακτικών πηγών ενέργειας, λαμβάνοντας υπόψη την πολύ υψηλή κατανάλωση πετρελαίου στις ΗΠΑ και την αυξανόμενη κατανάλωση πετρελαίου ιδίως στις μεγάλες αναπτυσσόμενες οικονομίες όπως η Κίνα και η Ινδία· καλεί την ΕΕ να αναλάβει ταχέως την πρωτοβουλία σύγκλησης παγκόσμιας διάσκεψης κορυφής των μεγαλυτέρων καταναλωτών και παραγωγών χωρών πετρελαίου·

4. καλεί την Επιτροπή να βοηθήσει τις αναπτυσσόμενες χώρες και τις αναδυόμενες οικονομίες, ενσωματώνοντας διάταξη περί αειφόρου παροχής ενέργειας στην πολιτική αναπτυξιακής συνεργασίας της, έτσι ώστε να μειωθεί η εξάρτηση των χωρών αυτών από τις εισαγωγές ορυκτών καυσίμων και να επιτευχθούν οι αναπτυξιακοί στόχοι της Χιλιετηρίδας και καλεί την ΕΕ να εξασφαλίσει ορθή ισορροπία μεταξύ των ενεργειακών αναγκών των αναδυόμενων οικονομιών και των περιβαλλοντικών ανησυχιών, προωθώντας τη μεταφορά νέων τεχνολογιών εξοικονόμησης ενέργειας και ανανεώσιμων μορφών ενέργειας·

5. τονίζει τις γαιοστρατηγικές πτυχές της εξάρτησης της Ευρώπης από τις εισαγωγές ενέργειας· ζητεί να ενταθεί ο διάλογος με όλους τους ευρωπαίους ενεργειακούς εταίρους, να προωθηθεί η ασφάλεια εφοδιασμού, η διαφάνεια των αγορών και οι περαιτέρω επενδύσεις· υπενθυμίζει ότι η Ευρωπαϊκή Πολιτική Γειτονίας παρέχει την ευκαιρία για συνολική συμφωνία με τις διάφορες ενδιαφερόμενες χώρες·

6. αναγνωρίζει ότι η λογικότερη απάντηση στην αύξηση των τιμών του πετρελαίου είναι η χρησιμοποίηση εναλλακτικών πηγών ενέργειας και τονίζει με έμφαση τη σημασία δράσεων που αποσκοπούν σε μείωση της ενεργειακής έντασης με τη χρησιμοποίηση λιγότερης ενέργειας για το ίδιο σύνολο παραγομένων προϊόντων (λαμβάνοντας υπόψη το ρυθμό μείωσης στην Ευρώπη μετά τη δεκαετία του '70)·

7. υποστηρίζει ένθερμα την ανάγκη για παρακολούθηση των στρατηγικών και μέτρων για την προώθηση της έρευνας και της ανάπτυξης, για αυξημένη χρήση των ανανεώσιμων πηγών ενέργειας, για προώθηση της ενεργειακής αποδοτικότητας προκειμένου να επιτευχθεί μια λιγότερο εξαρτημένη από τα ορυκτά καύσιμα οικονομία και καλεί την Επιτροπή να κατευθύνει την ΕΕ σε μια προσπάθεια να καταστεί η λιγότερο εξαρτημένη από τα ορυκτά καύσιμα και η πλέον αποδοτική από άποψη ενέργειας οικονομία στον κόσμο έως το 2020·

8. λαμβάνει με ανησυχία υπόψη ότι οι καταναλωτές καλούνται να καταβάλουν υψηλότερες τιμές όχι μόνο λόγω του υψηλού κόστους του αργού πετρελαίου αλλά και εξαιτίας των αυξημένων ποσών ΦΠΑ και φόρων για την ενέργεια που επιβάλλονται σε τελικά προϊόντα, και ότι αυτοί οι φόροι διαφέρουν κατά πολύ σε όλη την Ευρωπαϊκή Ένωση και μπορούν, να προκαλέσουν στρέβλωση στις δυνάμεις της αγοράς· υποστηρίζει τα συμπεράσματα της ανεπίσημης συνεδρίασης ΕCΟFΙΝ στις 9- 10 Σεπτεμβρίου 2005 στο Μάντσεστερ όπου οι υπουργοί αποφάσισαν ότι θα πρέπει να αποφευχθούν οι στρεβλωτικές φορολογικές και άλλες παρεμβάσεις πολιτικής που παρεμποδίζουν τις απαραίτητες προσαρμογές·

9. καλεί την Επιτροπή να υποβάλει προτάσεις σχετικά με τον τρόπο χρησιμοποίησης της πολιτικής συλλογικής κοινωνικής ευθύνης σε επίπεδο ΕΕ προκειμένου να διοχετευθούν περισσότερες ιδιωτικές επενδύσεις χρηματοδοτούμενες από τα σημερινά απροσδόκητα κέρδη στην πετρελαιοβιομηχανία σε προγράμματα εξοικονόμησης ενεργείας και τεχνολογίες εναλλακτικών μορφών ενέργειας και τη σχετική Ε&Α· πιστεύει ότι αυτό θα πρέπει να επιτευχθεί βάσει εθελοντικής συμφωνίας με τις εταιρείες πετρελαίου, είτε, εναλλακτικά, με μια συντονισμένη σε επίπεδο ΕΕ πολιτική πρωτοβουλία·

10. επισημαίνει ότι η κερδοσκοπία στις μελλοντικές υψηλότερες τιμές αυξάνει περαιτέρω τις τιμές του πετρελαίου· καλεί την Επιτροπή να παρακολουθεί το ρυθμιστικό καθεστώς των hedge funds και να εξετάσει τρόπους με τους οποίους η αυξημένη διαφάνεια θα μπορούσε να συμβάλει σε πιο σταθερές αγορές πετρελαίου·

11. υπενθυμίζει τη σημασία της υφιστάμενης νομοθεσίας για τη μείωση της ενεργειακής ζήτησης της ΕΕ και επισημαίνει ότι στην περίπτωση που θα εφαρμοσθεί πλήρως η υφιστάμενη και η μελλοντική νομοθεσία θα μπορούσαν να επιτευχθούν εξοικονομήσεις ενέργειας της τάξης του 23 % τουλάχιστον έως το 2020·

12. καλεί την Επιτροπή να προτείνει επειγόντως μέτρα στον τομέα των μεταφορών, ο οποίος αντιπροσωπεύει το 70 % της συνολικής κατανάλωσης πετρελαίου στην ΕΕ, όχι μόνο για τη διασφάλιση της ασφάλειας εφοδιασμού προϊόντων πετρελαίου αλλά και για περιβαλλοντικούς λόγους όπως η χρήση αποτελεσματικότερων από πλευράς κατανάλωσης καυσίμου κινητήρων και η μεταστροφή σε εναλλακτικά καύσιμα και τεχνολογίες κίνησης·

13. συμφωνεί με την Επιτροπή ότι τα βιοκαύσιμα θα μειώσουν την εξάρτησή μας από τα ορυκτά καύσιμα και καλεί την Επιτροπή να ενθαρρύνει την παραγωγή πρώτων υλών για τα βιοκαύσιμα·

14. προτρέπει την Επιτροπή και τα κράτη μέλη να επιταχύνουν την ανάπτυξη ανανεώσιμων πηγών ενέργειας καθώς και κυψελών καυσίμων από υδρογόνο·

15. καλεί κατά συνέπεια την Επιτροπή:

- να επισπεύσει το Ευρωπαϊκό Πρόγραμμα Δράσης για την ενεργειακή απόδοση, το οποίο ακολουθεί την Πράσινη Βίβλο (COM(2005)0265)·

- να αυξήσει τις πιέσεις για την πλήρη και ταχεία υλοποίηση από τα κράτη μέλη της οδηγίας για την ενεργειακή απόδοση των κτιρίων (οδηγία 2002/91/ΕΚ)·

- να ασκήσει έντονη πίεση για να επιτευχθεί συμφωνία σχετικά με την οδηγία για τις ενεργειακές υπηρεσίες κατά το Συμβούλιο Ενέργειας του Δεκεμβρίου·

- να αυξήσει τη διαφάνεια και την προβλεψιμότητα των πετρελαϊκών αγορών μέσω βελτιωμένης συγκέντρωσης και της συνάθροισης πληροφοριών·

- να πιέσει τα κράτη μέλη να επιτύχουν τους στόχους τους όσον αφορά τις ανανεώσιμες πηγές ενέργειας που καθορίζονται στην οδηγία για την προώθηση του ηλεκτρισμού που παράγεται από τις πηγές αυτές (οδηγία 2001/77/ΕΚ)·

- να υποβάλει προτάσεις ώστε οι αυτοκινητοβιομηχανίες να αναπτύξουν καθαρότερα και οικονομικότερα από άποψη κατανάλωσης προϊόντων πετρελαίου αυτοκίνητα·

- να καταπολεμήσει, μαζί με τα κράτη μέλη, τον κίνδυνο αυξημένου κοινωνικού αποκλεισμού και να μειώσει τις αρνητικές συνέπειες της ανόδου των τιμών του πετρελαίου στις πλέον ευάλωτες κοινωνικές ομάδες·

- να καταβάλει προσπάθεια για μεγαλύτερη χρήση φιλικής προς το περιβάλλον ενέργειας που να βασίζεται στον άνθρακα·

16. εκφράζει ωστόσο λύπη για το γεγονός ότι στην ανακοίνωσή της της 6ης Σεπτεμβρίου 2005 σχετικά με το σχέδιο πέντε σημείων ως απάντηση στη διόγκωση των τιμών πετρελαίου η Επιτροπή παρέλειψε εντελώς τον τομέα των μεταφορών·

17. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή καθώς και στις κυβερνήσεις και τα κοινοβούλια των κρατών μελών.

--------------------------------------------------